Hoće li nova špijunska afera uticati na rusko-američke odnose?
FBI uhapsio 10 osoba pod sumnjom da su u Americi obavljali dugoročne tajne zadatke za rusku inostranu obavještajnu službu - SVR.
Rusko ministarstvo vanjskih poslova je potvrdilo hapšenje ruskih gradjana osumnjičenih za špijunažu u Sjedinjenim Državama, ali kažu da oni nisu uradili ništa protiv interesa Sjedinjenih Država. U dokumentaciji američkog suda deset osoba uhapšenih u nedjelju opisani su kao ilegalci koji su obavljali dugoročne tajne zadatke u Sjedinjenim Državama za rusku inostranu obavještajnu službu, SVR. Jedanaesti osumnjičeni špijun je uhapšen u utorak na Kipru. FBI kaže da su bili špijuni koji su živeći u Americi radili za Rusiju, lako se miješajući sa drugima u kosmopolitskim sredinama Amerike od Seattlea do New Yorka. FBI je uhapsio Michaela Zottolia i Patriciu Mills u mirnom naselju u Arlingtonu, blizu Washingtona, u saveznoj državi Virginia. Za njihovu susjetku, Tatianu Day to je iznenadjenje: "Iznenadila sam se jer sam vidjela da neki Rusi žive preko puta ulice i mislila sam da su studenti. Nikada ne bih pomislila da su špijuni." FBI je u subotu uhapsio 10 ljudi jer su, navodno, godinama radili kao tajni agenti Ruske obavještajne službe - SVR, čiji je cilj umješati se u krugove kreatora američke politike kako bi više saznali o američkom naoružanju, diplomatskoj strategiji i kongresnoj politici. Rusija traži dodatne informacije. Ruski ministar vanjskih poslova Sergey Lavrov je boraveći u Izraelu u ponedjeljak rekao: "Mi još nismo dobili objašnjenje o čemu se radi i nadam se da ćemo ga dobiti." On ukazuje na vrijeme hapšenja, koje je usljedilo kratko nakon što se ruski predsjednik Dmitri Medvedev susreo sa predsjednikom Barackom Obamom u Bijeloj kući, a prije toga posjetio neke kompanije visoke tehnologije u Silikonskoj dolini u Kaliforniji. Američki mediji izvještavaju da su osumnjičeni, optuženi za zavjeru i pranje novca, više od decenije živjeli i radili u američkim gradovima. U ponedjeljak su se oni pojavili pred sudijama u New Yorku, Bostonu i Virginiji. Optuženi Richard i Cynthia Murphy žive u mirnoj ulici u predgradju, u saveznoj državi New Jersey i imaju dvije male kćerke. "Susretali smo se i razgovarali o djeci, psima, održavanju vrta, kao i svaki normalni susjedi", kaže susjedka osumnjičenih špijuna. FBI kaže da su pratili kako osumnjičenici primaju novac od isporučilaca na željezničkoj stanici u New Yorku. Federalni istražni biro ih optužuje da su slali poruke kompjuterom u Starbucks kafeu na Manhattanu, i iz prodavnice knjiga u Greenwich village-u. Sudski dokumenti, kao u špijunskom romanu govore o tinti koja se ne vidi, razmjeni paketa, bežičnoj mreži izmedju kompjutera. Ljudi na ulicama u Rusiji različito reagiraju: "Po mom mišljenju, to nije nikakvo iznenadjenje. Tako je uvijek bilo tokom Hladnog rata, i zahvaljujući gospodinu Putinu još uvijek se nastavlja", kaže jedan od prolaznika u Moskvi. "Za nas to ništa ne znači. A kada je riječ o našim medjusobnim odnosima to može biti samo loša vijest", smatra drugi stanovnik Moskve. Iz ruskog Ministarstva vanjskih poslova kažu da je za žaljenje što je do hapšenja došlo u sred Obamnih napora na uspostavljanju boljih Rusko-Američkih veza. Iz američkog State Departmenta kažu da Ministarstvo parvosudja vodi istragu, ali da su zvaničnici State Departmenta u kontaktu sa ruskim zvaničnicima u vezi hapšenja osumnjičenih špijuna. Viktor Kremenyuk je direktor Američko-Kanadskog instituta. On kaže da bi se to moglo značajno odraziti na odnose izmedju dvije zemlje: "Proces obnove, proces unapredjenja odnosa izmedju dvije velike države, kojeg su tako uspješno počeli lideri tih zemalja, će za neko vrijeme biti zaustavljen, možda čak i zamrznut. Koliko? To niko ne zna."